KIRJALLINEN KYSYMYS E-1225/00

esittäjä(t): John Bowis (PPE-DE) komissiolle

(14. huhtikuuta 2000)

Aihe: Tavaramerkin omistaminen

Onko komissio tietoinen WTO:n paneelin käsiteltäväkseen ottamasta Yhdysvaltoja vastaan suunnatusta kanteesta, joka perustuu vuonna 1998 annetun US Omnibus Appropriation Actin 211 jaksoon, ja jossa on kysymys mahdollisesta ristiriidasta niin sanotun TRIPs-sopimuksen kanssa? Kysymys on Pernod Ricardin ja Kuuban hallituksen omistaman yhteisyrityksen kanteesta, joka koskee ilman korvausten maksamista Kuubassa takavarikoidun tavaramerkin omistusoikeutta Yhdysvalloissa.

Voisiko komissio selittää, mitä hyötyä Euroopan unionille on asian ottamisesta esille WTO:n paneelissa, ja voisiko se kertoa myös mahdollisista haitallisista seurauksista?

Mitä asian käsittely WTO:n paneelissa maksaa Euroopan unionin veronmaksajille? Vahvistaako komissio aikaisemmin esittämänsä periaatteen, että takavarikointia ilman korvausten maksua ei voida pitää laillisena?

Pascal Lamyn komission puolesta antama vastaus

(12. toukokuuta 2000)

Parlamentin jäsen viittaa Yhdysvaltojen kiistaan, joka koskee vuonna 1998 annetun lain (United States Omnibus Appropriations Act 1998) 211 artiklan yhteensopivuutta Maailman kauppajärjestön (WTO) tekijän- ja teollisoikeuksien kauppaan liittyviä näkökohtia (TRIPs) koskevan sopimuksen määräysten kanssa. WTO on käynyt neuvotteluja Yhdysvaltojen kanssa, mutta mitään paneelia tästä asiasta ei ole vielä perustettu. Komissio kehottaa parlamentin jäsentä tutustumaan tätä asiaa koskeviin vastauksiin, jotka on annettu kirjallisiin kysymyksiin P-0740/00(1) (Karla M. H. Peijs), E-0820/00(2) (Roberta Angelilli), ja E-0858/00(3) (Carles-Alfred Casòliba i Böhm).

WTO:n kiista liittyy sellaisten tavaramerkkien kohteluun Yhdysvalloissa, jotka ovat identtisiä tai samankaltaisia aiemmin kuubalaisille omistajille kuuluneiden tavaramerkkien kanssa. Kuubalaiset omistajat eivät ehtineet uusia tavaramerkkejään ennen Yhdysvaltojen viranomaisten toimia, ja tämän seurauksena kyseisistä tavaramerkeistä tuli julkisia eivätkä ne enää kuuluneet entisille kuubalaisille omistajilleen. Asiaan ei vaikuta mitenkään se, että Kuuban hallitus pakkolunasti näiden omistajien varat. Uudet omistajat voivat rekisteröidä, uusia ja hyväksyä tavaramerkkejä Yhdysvalloissa vain tietyin ehdoin. Nämä ehdot mainitaan edellä mainitun lain 211 artiklassa, jonka Yhdysvallat hyväksyi lähes 40 vuotta Kuuban vallankumouksen jälkeen.

Kiistassa ei kuitenkaan ole kyse siitä, onko ulkomailla ilman korvausta toteutetut pakkolunastukset tunnustettava. Itse asiassa Kuuban viranomaiset eivät ole pakkolunastaneet Yhdysvaltojen tavaramerkkejä, eivätkä olisi voineetkaan niin tehdä. Henkilöt ja yritykset, joita Kuuban viranomaisten pakkolunastukset koskivat, säilyttivät omaisuutensa Kuuban ulkopuolella. Etenkään niiden oikeudet Yhdysvalloissa rekisteröityihin tavaramerkkeihin eivät muuttuneet Kuuban vallankumouksen vaikutuksesta.

Komissio on tullut 211 artiklan perusteellisen analyysin jälkeen siihen tulokseen, että 211 artikla on tiettyjen TRIPs-sopimuksen määräysten vastainen. Yhteisö ja sen jäsenvaltiot ovat tuoneet 211 artiklan ja TRIPs-sopimuksen yhteensopimattomuuden esiin useaan otteeseen Yhdysvaltojen kanssa käydyissä neuvotteluissa, jotta siihen löydettäisiin sovinnollinen ratkaisu. Yhteisö ja sen jäsenvaltiot pyysivät WTO:n riitojenratkaisumenettelyn mukaisten neuvottelujen järjestämistä heinäkuussa 1999, koska Yhdysvallat oli jatkuvasti kieltäytynyt osallistumasta perusteellisiin keskusteluihin. Kaksi neuvottelukierrosta järjestettiin, toinen syyskuussa 1999 ja toinen joulukuussa 1999, mutta Yhdysvallat oli edelleen sitä mieltä, ettei 211 artikla ole ristiriidassa Yhdysvaltojen kansainvälisten velvoitteiden kanssa. Komissio ja jäsenvaltiot pohtivat parhaillaan, miten tässä asiassa tulisi toimia jatkossa.

Komission pääasiallinen tavoite on edelleen, että Yhdysvallat soveltaisi moitteettomasti TRIPs-sopimusta ottaen huomioon, että 211 artikla voi mahdollisesti vaikuttaa kaikkiin Kuuban kanssa tekemisissä oleviin eurooppalaisiin yrityksiin. Yhteisön ja sen jäsenvaltioiden edun mukaista on taata, että kaikki WTO:n jäsenet noudattavat TRIPs-sopimuksen määräyksiä.

(1) EYVL C 374 E, 28.12.2000, s. 145.

(2) EYVL C 46 E, 13.2.2001, s. 50.

(3) Katso sivu 32.